कोरोना वायरस: 24 घंटे में 38792 नए मामले, संक्रमण की दर 2.02%, 19 लाख से ज्यादा टेस्टिंग
स्वास्थ्य मंत्रालय के अनुसार पिछले 24 घंटों के दौरान देशभर में कोरोना से 41000 लोग ठीक हुए हैं और एक्टिव मामलों में भी 2832 की कमी आई है, फिलहाल देश में कोरोना वायरस के 4.29 लाख एक्टिव मामले हैं।
नई दिल्ली। देश में अब कोरोना वायरस की तीसरी लहर की बातें होने लगी हैं और खुद प्रधानमंत्री नरेंद्र मोदी ने कई राज्यों से सावधानी अपनाने की अपील की है, लेकिन तीसरी लहर से पहले अभी दूसरी लहर का असर भी पूरी तरह खत्म नहीं हुआ है। अभी भी देश में रोजाना हजारों की संख्या में कोरोना वायरस के नए मामले सामने आ रहे हैं और मौतों का आंकड़ा भी लगातार बढ़ रहा है। हालांकि लोग कोरोना से ठीक भी हो रहे हैं और एक्टिव मामले लगातार घट रहे हैं। अच्छी बात ये भी है कि मामले कम होते देख देश में कोरोना के टेस्टिंग की रफ्तार कम नहीं हुई है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देशभर में कोरोना वायरस के 38792 नए मामले सामने आए हैं और 19.15 लाख से ज्यादा लोगों का कोरोना टेस्ट हुआ है, यानि संक्रमण की दर 2.02 प्रतिशत दर्ज की गई है। स्वास्थ्य मंत्रालय के अनुसार पिछले 24 घंटों के दौरान देशभर में कोरोना से 41000 लोग ठीक हुए हैं और एक्टिव मामलों में भी 2832 की कमी आई है, फिलहाल देश में कोरोना वायरस के 4.29 लाख एक्टिव मामले हैं। स्वास्थ्य मंत्रालय के अनुसार देशभर में अबतक कोरोना वायरस के 3.09 करोड़ मामले सामने आ चुके हैं जिनमें 3.01 करोड़ लोग पूरी तरह से ठीक हो चुके हैं। कोरोना की दूसरी लहर का असर कम जरूर हुआ है लेकिन मौतों के आंकड़े में लगातार बढ़ोतरी हो रही है, पिछले 24 घंटों के दौरान भी देश में कोरोना वायरस की वजह से 624 लोगों की जान गई है और अबतक यह वायरस देश में 4.11 लाख से ज्यादा लोगों की मौत का कारण बन चुका है। कोरोना के खिलाफ लड़ाई में वैक्सीन के टीकाकरण का अभियान भी तेज गति से आगे बढ़ रहा है और पिछले 24 घंटों के दौरान देश में 37.14 लाख से ज्यादा लोगों को वैक्सीन दी गई है। अबतक देश में 38.76 करोड़ से ज्यादा लोगों को वैक्सीन दी जा चुकी है जिनमें 31.13 करोड़ को पहली डोज मिली है और 7.63 करोड़ को दोनों डोज मिल चुकी हैं।